રેલવે પોલીસના નિયંત્રણ કક્ષ તરફથી જણાવવામાં આવ્યું હતું કે સેન્ડહર્સ્ટ રોડ સ્ટેશન ઉપર ટિકિટ બારી પાસે શરાબીને હટાવવા આરપીએફના જવાનો અને પોઇન્ટ્સમૅન સાંજે લગભગ 5.30 વાગે પહોંચ્યા હતા. હટાવતી વેળાએ ઝપાઝપીમાં શરાબીને ઇજા થતાં તેને લોહી નીકળવા માંડયું હતું. તેથી જવાનો અને પોઇન્ટ્સમૅન તેને પ્રાથમિક સારવાર આપવા સ્ટેશન માસ્તરની કેબિનમાં લઇ જઈ રહ્યા હતા. તેની હવે વધારે મારપીટ થશે એવા ડરથી પ્રવાસીઓના ટોળાએ આરપીએફના જવાન અને પોઇન્ટ્સમૅનને રોક્યા હતા. બાદમાં ટોળુ રોષે ભરાયું હતું અને તેઓએ સ્ટેશન માસ્તરની કચેરીમાં કાચ અને બે કૂંડા તોડયા હતા. મામલો બીચકતા આ બનાવની જાણ સાંજે 6.20 વાગે કંટ્રોલરૂમને કરવામાં આવી હતી. બાદમાં શરાબીને સારવાર માટે હૉસ્પિટલમાં લઈ જવામાં આવ્યો હતો.